**Informatīvais ziņojums** **„Par zinātnes starptautisko izvērtējumu”**

 Izpildot Ministru kabineta 2012.gada 15.maija protokollēmuma (prot.Nr.27 12.§) 2.punktā uzdoto, Izglītības un zinātnes ministrija (turpmāk – ministrija) informē, ka 2013.gada decembrī ir noslēgusies sadarbībā ar Ziemeļvalstu Ministru padomes sekretariātu Latvijā (turpmāk – sekretariāts) veiktā Latvijas zinātnes starptautiskā izvērtēšana (turpmāk – izvērtējums). Izvērtējuma mērķis bija veikt objektīvu Latvijas zinātnes situācijas analīzi Eiropas Savienības Kopīgās pētniecības telpas un sadarbības pētniecībā kontekstā atbilstoši Baltijas jūras reģiona valstu un Ziemeļvalstu sadarbības interesēm. Informatīvā ziņojuma mērķis ir informēt Ministru kabinetu par zinātnes kvalitātes izvērtējuma rezultātiem, galvenajiem ieteikumiem un ministrijas turpmāko rīcību izvērtējuma rezultātu izmantošanai zinātnes, tehnoloģiju attīstības un inovācijas politikas mērķu sasniegšanai, nozares strukturālo reformu īstenošanai, t.sk. zinātnisko institūciju konsolidācijai, konkurētspējīgo zinātnisko institūciju rīcībspējas uzlabošanai un pamatotas Eiropas Savienības (turpmāk – ES) kohēzijas politikas īstenošanai, tajā skaitā mērķtiecīgai un efektīvai nozares ieguldījumu plānošanai.

**Izvērtējuma konteksts**

Ministrija un sekretariāts 2012.gada 26.oktobrī noslēdza līgumu par sadarbību pētniecības un inovācijas jomā. Līguma mērķis ir sadarboties, lai veicinātu Latvijas zinātnes attīstību un uzlabotu tās kvalitāti un konkurētspēju Ziemeļvalstu un Baltijas jūras reģionā. Pamatojoties uz Ministru kabineta 2012.gada 23.oktobra noteikumu Nr.715 *„Par Latvijas Republikas Izglītības un zinātnes ministrijas un Ziemeļu Ministru padomes sekretariāta sadarbības līgumu”* 2.punktu, un saskaņā ar 2012.gada 26.oktobrī noslēgtā ministrijas un sekretariāta sadarbības līguma IV sadaļas 1.pantu, ministrija un sekretariāts 2013.gada 12.februārī noslēdza *„Līgumu par 2013.gadā veicamajiem uzdevumiem saskaņā ar Latvijas Republikas Izglītības un zinātnes ministrijas un Ziemeļu Ministru padomes sekretariāta sadarbības līgumu”*, kurā ministrija un sekretariāts vienojās par Latvijas zinātnisko institūciju (turpmāk – zinātniskās institūcijas) zinātniskās darbības un kapacitātes starptautiska izvērtējuma (turpmāk – zinātnes izvērtējums) īstenošanu.

Zinātnes izvērtējuma ietvaros ministrija un sekretariāts vienojās veikt šādus pasākumus:

* izvērtēt zinātnisko institūciju darbību, t.sk., zinātnisko pētījumu kvalitāti un zinātnisko institūciju kapacitāti;
* sniegt detalizētus ieteikumus un pamatojumu zinātnisko institūciju konsolidācijai, lai nodrošinātu Latvijas zinātnes (pētniecības) kvalitāti un starptautisku konkurētspēju, veicinot sadarbību Baltijas jūras reģionā un Latvijas zinātnes internacionalizāciju Eiropas mērogā;
* izstrādāt ieteikumus zinātnisko institūciju, augstākās izglītības iestāžu (turpmāk – AII) un attiecīgo tautsaimniecības nozaru komersantu sadarbībai un saskaņotai rīcībai un definēt nozaru profesionālo asociāciju lomu šādas sadarbības veicināšanā;
* sniegt ieteikumus zinātnes un inovāciju sistēmas uzlabošanai un tās efektīvai pārvaldībai,
* sniegt priekšlikumus zinātnisko institūciju finansēšanas uzlabošanai.

**Izvērtējuma metodika**

Zinātnes izvērtēšanas metodiku, balstoties uz Anglijas augstākās izglītības finansēšanas padomes (*HEFCE*) pieredzi, izstrādāja Latvijas Zinātņu akadēmija. Izvērtējums tika veikts gada laikā, sākot no 2012.gada beigām, vairākos posmos.

Pirmajā posmā zinātniskās institūcijas sagatavoja pašnovērtējuma ziņojumus par laika periodu no 2006. līdz 2012.gadam, kas ietvēra izsmeļošu informāciju par institūciju darbību, projektiem, to rezultātiem, tajā skaitā labākajām publikācijām pārskata periodā. Pašvērtējuma ziņojumus sagatavoja zinātniskās institūcijas un augstskolu struktūrvienības, kopumā 150 (viens simts piecdesmit) zinātniskie institūti un AII struktūrvienības, kas veic zinātnisko darbību (turpmāk – vienības). 2013.gada pavasarī zinātniskās institūcijas tika iepazīstinātas ar turpmākajiem izvērtējuma posmiem un aicinātas aktualizēt pašvērtējuma ziņojumus un, ja nepieciešams, papildināt tos ar jaunākajiem datiem.

Nākamajos izvērtējuma posmos tika iesaistīti sekretariāta eksperti, kuru darbs tika organizēts sešās nozaru grupās. Katrā nozaru grupā tika izveidoti 6-8 ārvalstu ekspertu paneļi, kopā – seši nozaru paneļi (turpmāk – paneļi). Par katru izvērtējuma vienību tika ievākta pilna bibliometriskā informācija un izveidots publikāciju profils. Papildinātie zinātnisko institūciju pašnovērtējuma ziņojumi un bibliometriskais materiāls tika iesniegts tālākajai analīzei nozaru paneļu ekspertiem.

Paneļu eksperti, pamatojoties uz iesniegto materiālu analīzi, apmeklējot atsevišķas institūcijas, vērtēja zinātnisko institūciju un AII struktūrvienību pētniecības kvalitāti pārskata periodā, to darbības sociālo un ekonomisko ietekmi, pētniecības infrastruktūras kvalitāti, stratēģiskās attīstības iespējas, kā arī institūciju nākotnes attīstības potenciālu. Ekspertu vērtējums par institūcijas attīstības potenciālu atspoguļo ekspertu viedokli par to, cik lielā mērā finansējuma palielināšana attiecīgajai institūcijai varētu tikt uzskatīta par vērtīgu investīciju.

Paneļu eksperti novērtējumu veica pēc vairākiem kritērijiem piecu baļļu skalā. Kopējais institūcijas vērtējums ir balstīts uz vērtēto aspektu kombināciju un ekspertu spriedumu un nav veidots kā vidējais aritmētiskais rādītājs. Lēmumu par kopējo vērtējumu ekspertu grupa pieņēma konsensa veidā, piešķirot institūcijām vērtējumus atbilstoši šādai mērījumu skalai:

5 – *spēcīgs starptautisks spēlētājs, līderis savā jomā* (lielisks sniegums, darbība turpināma);

4 – *spēcīgs starptautisks spēlētājs* (labs sniegums, darbība turpināma);

3 – *spēcīgs vietējais spēlētājs*, kas guvis zināmu starptautisku atzinību (jāizvērtē un jāstiprina institūcijas kapacitāte);

2 – *apmierinošs vietējais spēlētājs* (jāizvērtē apvienošana ar citām institūcijām);

1 – *vājš vietējais spēlētājs* (finansēšana no valsts budžeta nav lietderīga).

Saskaņā ar izvērtējuma uzdevumiem apkopotie rezultāti tikai iesniegti ministrijā 2014.gada janvārī.

**Rezultāti un galvenie secinājumi**

Kopumā tika izvērtēti 150 zinātnisko institūciju un AII struktūrvienību zinātniskās darbības rezultāti sešās tematiskajās grupās – dabas zinātnes un matemātika (28 vienības), dzīvības zinātnes un medicīna (16 vienības), inženierzinātnes un datorzinātnes (37 vienības), lauksaimniecība, meža un veterinārās zinātnes (22 vienības), sociālās zinātnes (30 vienības) un humanitārās zinātnes (17 vienības). Pilns izvērtēto institūciju saraksts un vērtējumi ir pievienoti šī ziņojuma pielikumā.

No 150 novērtētajiem zinātniskajiem institūtiem un AII struktūrvienībām kā spēcīgi starptautiskie spēlētāji (vērtējums „4” un „5”) ir novērtētas 15 institūcijas. Šo institūciju sniegums ir novērtēts kā teicams un labs; ekspertu rekomendācijas par šiem institūtiem ietver virkni ieteikumu turpmākās darbības attīstībai.

Kā spēcīgi vietējie spēlētāji (vērtējums „3”) ir novērtēti 33 zinātniskie institūti un AII struktūrvienības; ekspertu rekomendācijas ietver ieteikumus par šo institūtu vai AII struktūrvienību darbības uzlabošanu, tajā skaitā mazāko institūtu tematisku apvienošanu.

Kā apmierinoši vietējie spēlētāji (vērtējums „2”) ir novērtēti 77 institūti un AII struktūrvienības; ekspertu rekomendācijas attiecībā uz šiem institūtiem ietver ieteikumus par šo vienību pievienošanu spēcīgākiem institūtiem vai savstarpēju tematisku apvienošanu, lai tādējādi panāktu kvalitatīvai attīstībai nepieciešamo kritisko masu.

Par vājiem spēlētājiem ir atzīti 22 institūti un AII struktūrvienības, kurus eksperti iesaka slēgt. Kopā 10 izvērtējuma vienībām eksperti vērtējumu nesniedza, jo tika secināts, ka šīs institūcijas neveic pētniecisko darbību un līdz ar to nevar tikt uzskatītas par zinātniskiem institūtiem.

Saskaņā ar ekspertu vērtējumu kopējais Latvijas pētniecības kvalitātes, vadības un infrastruktūras līmenis nav apmierinošs. Tajā pašā laikā pastāv atsevišķas augsta līmeņa institūcijas, piemēram, Latvijas Organiskās sintēzes institūts, Latvijas Biomedicīnas pētījumu un studiju centrs, Elektronikas un datorzinātņu institūts, Pārtikas drošības, dzīvnieku veselības un vides zinātniskais institūts, kuras var kalpot par centriem sistēmas konsolidācijai un nākotnes investīcijām.

Apkopojot sešu ekspertu grupu (paneļu) izvērtēšanas rezultātus, sekretariāta eksperti ir snieguši šādus galvenos secinājumus:

* Matemātika un fizikālās zinātnes ir salīdzinoši spēcīgas un labi izveidojušās, tomēr pētījumu kvalitāte dažādas institūcijās būtiski atšķiras;
* Sociālās zinātnes ir daudz mazāk attīstītas, galvenokārt tādēļ, ka tās veidojušās pēdējos 20 gados;
* Dabaszinātņu nozarēs ir galvenokārt Latvijas līmeņa spēlētāji, tomēr arī šeit ir dažas augsti vērtējamas institūcijas, kuras var darboties starptautiskajam līmenim atbilstošā kvalitātē;
* Humanitārās zinātnes ir ļoti fragmentētas (kas gan raksturīgs daudzām valstīm), nozares pētījumi galvenokārt fokusēti uz Latvijai aktuāliem jautājumiem;
* Inženierzinātnes arī ir pārsteidzoši fragmentētas, to darbība lielā mērā neatbilstoša starptautiskajam līmenim, tomēr ir atsevišķas augstas kvalitātes jomas;
* Lauksaimniecības zinātņu pētījumos, līdzīgi kā humanitārajās zinātnēs, ir nepieciešams fokusēties uz nacionālajām vajadzībām, bet daudz mazākā mērā; tās ir fragmentētas un tām ir nepieciešama lielāka starptautiskā perspektīva.

*Finansējums*

Eksperti uzskata, ka pašreizējā zinātnes sistēmā ir virkne problēmu. Fundamentāla problēma ir absolūti zems zinātnes finansēšanas līmenis sistēmā. Liela daļa zinātnes finansējuma pēdējos gados saņemta no ES struktūrfondiem, tādēļ sistēmas ilgtspēja ir apdraudēta. Katrai attīstītai valstij ir pastāvīgi jāfinansē sava zinātne. Pagaidu fondi ir noderīgi vienīgi, lai atbalstītu zinātnes attīstību pārejas posmā, un fondu finansējuma izmantošana zinātnes finansēšanai kopumā nevar tikt uzskatīta par ilgtspējīgu risinājumu.

*Organizācija*

Ekspertu skatījumā problemātisks ir arī pastāvošais nodalījums starp izglītību un pētniecību. Lielas valstis, piemēram, Vācija, var paralēli uzturēt universitāšu un zinātnisko institūtu sistēmas, panākot attīstībai nepieciešamo kritisko masu abās sistēmās. Tik mazā valstī kā Latvijā šāds dalījums ir neefektīvs. Fakts, ka daudzas no labākajām un spēcīgākajām institūcijām Latvijā ir patstāvīgi zinātniskie institūti ir problēmas manifestācija jeb simptoms. Eksperti uzsver, ka izglītība prasa plašumu, bet pētniecība – dziļumu. Lai iegūtu stabilu pētniecībā balstītu izglītības sistēmu, kas rada būtisku cilvēkkapitālu un labas kvalitātes pētījumus, mazā valstī šos divus elementus ir jāapvieno vai arī cieši jāintegrē.

Bez tam gan izglītības, gan pētniecības sistēmā pastāvošie stimuli veicina fragmentāciju. Tas ir tieši pretēji tam, kas ir nepieciešams mazas valsts zinātnes sistēmas attīstībai. Sadrumstalotību veicina, piemēram, prakse reģistrēt jebkādas kvalificētas nelielas pētnieku grupas kā zinātniskos institūtus. Rezultātā veidojas zinātnes struktūra, kas ir fragmentēta un, kurai raksturīga pārklāšanās gandrīz visās zinātnes nozarēs.

Eksperti uzsver, ka pētniecības sistēmas stiprināšana nav iespējama bez fragmentācijas mazināšanas. Šai nolūkā nepieciešama konsolidācija, izmantojot spēcīgāko institūtu vai AII struktūrvienību kapacitāti un iespējas. Eksperti iesaka konsolidācijas procesu virzīt, attīstot mazāku skaitu zinātnisko institūciju ar spēcīgu kritisko masu un nozīmīgu starptautisko profilu. Tas nodrošinātu Latvijas pilnvērtīgāku iesaisti starptautiskajā zinātnes apritē.

*Infrastruktūra*

Institūciju apmeklējumos eksperti konstatēja daudzus gadījumus, kad zinātnisko institūciju iegādātā infrastruktūra un iekārtas neatbilst izvērtējamo institūciju pētniecības programmām. No tā izriet ieteikums zinātniskajām institūcijām uzlabot resursu plānošanu un izmantošanu.

*Cilvēkresursi*

Cilvēkresursu vecuma struktūra ir būtiska problēma Latvijas zinātnes sistēmā. Izņemot sociālās zinātnes, vairumā nozaru institūciju darbinieku sastāvā ir vērojams bimodāls vecuma sadalījums. Daudzos gadījumos nozares vadošo zinātnieku vecums ievērojami pārsniedz pensijas vecumu, kas norāda uz cilvēkkapitāla atjaunošanās, paaudžu maiņas problēmām. Eksperti pozitīvi vērtē to, ka pastāv jauna pētnieku un doktorantu paaudze, tomēr nepieciešami pasākumi, lai atbalstītu šīs paaudzes zinātnieku palikšanu nozarē.

Veidojot pārdomātu zinātnes politiku un izmantojot atbilstošus zinātnes politikas instrumentus, piemēram, finansiālu atbalstu studijām un pētījumiem, ir iespējams virzīt Latvijas zinātni uz dinamisku un starptautiski integrētu zinātnisko darbību un rezultātiem. Tomēr, lai sasniegtu šo mērķi, ir nepieciešama lielāka izpratne par pētniecības vadību un pārvaldību.

Eksperti iesaka izmantot tādus finansēšanas instrumentus, kas nodrošina karjeras iespējas zinātnē un atbalstītu individuālu zinātnieku attīstību. Ir nepieciešams paredzēt finansējumu jauniem pētniekiem un pēcdoktorantiem (*post-doc*), sniegt lielāku atbalstu pētnieku mobilitātei, samazinot pētnieku kopienas noslēgtību un ciešāk savienojot to ar starptautisko sabiedrību.

*Darbības tvērums (vietējais vs. starptautiskais)*

Viduvējā kvalitāte daudzos (bet ne visos) nozares paneļos izriet no tā, ka zinātniskās institūcijas pārāk fokusējas uz nacionāla līmeņa jautājumiem, vietējas nozīmes komunikācijas kanāliem, konferencēm. Tas izolē Latvijas zinātnieku kopienu no starptautiskās zinātnes, samazinot konkurences spiedienu uz šo kopienu, kas, savukārt, neadekvāti maina izpratni par starptautiskajām kvalitātes normām un kavē pat labāko Latvijas pētniecības rezultātu komunikāciju un integrāciju pasaules pētniecības telpā. Nenoliedzami, ka nacionāla līmeņa jautājumi ir nozīmīgi, dažās jomās pat vairāk nekā citās, bet ekspertu vienprātīgs spriedums ir tāds, ka šis līdzsvars tomēr ir jāsabalansē. Sistēmai ir nepieciešama internacionalizācija, kas prasa darbaspēka piesaistīšanas un karjeras izaugsmes stimulus, kas ir vairāk orientēti uz starptautisko pētniecības kopienu, jo īpaši uz publikācijām starptautiskos recenzētos žurnālos angļu valodā, ņemot vēra, ka angļu valoda ir mūsdienu zinātnes valoda.

*Nozaru tematiskā struktūra*

Latvijā pētniecības segums kopumā ir labs: Latvijas zinātnē notiek aktīva darbība visās galvenajās zinātņu nozarēs un jomās. Sociālās zinātnes vēsturisku iemeslu dēļ ir mazāk izdevīgā situācijā, jo tās faktiski tikai sāka veidoties pēc Latvijas neatkarības atjaunošanas 20.gadsimta 90.gadu sākumā. Ekonomikas nozarē trūkst spēcīgu zinātnisko centru un tai nepieciešama īpaša uzmanība. Uzņēmējdarbība un vadības zinātnes ir svarīgas jomas, kurās darbojas gan valsts, gan privātās institūcijas, diemžēl pārāk koncentrējoties uz izglītību, nevis pētniecību. Šajās jomās ir nepieciešams stiprināt arī pētniecību.

**Galvenie ieteikumi**

Ekspertu vērtējumā lielākā Latvijas zinātnes problēma ir absolūts finanšu līdzekļu trūkums. Lai gan pašreizējā ekonomiskajā situācijā tas ir izskaidrojams, tomēr nav iespējams veidot un uzturēt mūsdienīgu ekonomiku, neveicot būtiskas investīcijas pētniecībā un augstākajā izglītībā.

 Svarīgs pētījumu finansēšanas mērķis ir zināšanu radīšana, vēl svarīgāks – cilvēkkapitāla veidošana. Cilvēkkapitāla trūkums valstī ne vien kavē jaunu zināšanu veidošanos, bet arī neļauj efektīvi pielietot lielāko daļu jauno zināšanu, kas radītas citviet pasaulē. Bez zināšanu absorbcijas spējas valstij pastāv risks nonākt ekonomikas lejupslīdes spirālē.

Eksperti ziņojumā izvirzījuši šādus galvenos ieteikumus:

* Nodrošināt stabilu valsts finansējumu pētniecībai; izmantot struktūrfondus zinātnes strukturālajām reformām un pārejai uz augstāku veiktspējas līmeni;
	+ Integrēt un stiprināt pētniecības sistēmu, konsolidējot pētniecības institūcijas galvenokārt ap zināšanu centriem (vērtējumu „4” un „5” ieguvušajām institūcijām);
	+ Radīt stimulus kvalitatīvai starptautiska līmeņa pētniecībai;
	+ Nodrošināt augstāka līmeņa konkurējošu un projektos balstītu finansējumu, izmantojot dažādus instrumentus, lai:
* atbalstītu pētnieku karjeras dažādos posmos, it īpaši pēcdoktorantūras un jaunos pētniekus,
* atbalstītu lielāku pētniecisko centru un grupu veidošanos, izmantojot institūciju bāzes finansējumu, kā arī mazos pētniecības grantus,
* veicinātu efektīvāku zinātnes un industrijas sadarbību, paaugstinot rūpniecības kapacitāti un sniedzot signālus pētnieku kopienai par pētniecības svarīgumu un problēmām, kuras īpaši svarīgas tautsaimniecības attīstībai;
* Izmantot institucionālās finansēšanas sistēmu, ievērojot līdzsvaru starp plānošanu, starptautisko salīdzinošo vērtēšanu *(peer-review)* un rezultatīvajiem rādītājiem.

**Izvērtēšanas rezultātu izmantošana**

Latvijā starptautisks zinātnes novērtējums tiek veikts otro reizi kopš Latvijas neatkarības atjaunošanas. Iepriekšējais izvērtējums tika veikts 1992.gadā, laikā, kad Latvijas tautsaimniecība, tajā skaitā zinātne, piedzīvoja radikālas strukturālas izmaiņas, un kad bija īpaši sarežģīti veikt pārmaiņas un plānot turpmāko attīstību. Tāpēc pašreizējais izvērtējums ir nozīmīgs gan pētniecības veicējiem, gan politikas plānotājiem, gan arī Latvijas zinātnes sistēmai kopumā.

Atšķirīgā zinātnisko institūciju un AII sagatavoto pašvērtējumu kvalitāte, liecina par to, ka daudziem trūkst pieredze pētniecības stratēģiju veidošanā, vadībā un komunikācijā.

Ekspertu skatījumā resursu pārdale ir veicama tikai kompleksā ar atbilstošiem attīstības pasākumiem. Tādēļ Latvijai ir jāpieņem strikta, bet izsvērta pieeja strukturālajām reformām zinātnē. Eksperti iesaka uzlūkot izvērtēšanas rezultātus pēc būtības – kā situācijas atspoguļojumu un aicināt zinātniskās institūcijas izmantot šo atgriezenisko saiti stratēģiskai attīstības plānošanai. Konkrēti ieteikumi institūciju konsolidācijai un attīstībai ir norādīti ekspertu ziņojumos, tiek ieteikts rūpīgi izvērtēt, kādi stimuli būtu izmantojami, lai veicinātu konsolidāciju un tajā pašā laikā neradītu riskus atsevišķu zinātnes nozaru attīstībai. Ekspertu skatījumā tās institūcijas, kuras ieguvušas vērtējumu „4” un „5”, ir izmantojamas kā centri, ap kuriem iespējams koncentrēt attiecīgās nozares kapacitāti. Atsevišķos gadījumos (bet ne visos) spēcīgs potenciāls, lai veidotu konsolidācijas centrus, ir arī tām institūcijām, kuras ir ieguvušas vērtējumu „3”. Institūcijas, kuras ir novērtētas ar „2”, būtu jāaicina apvienoties ar lielākām un spēcīgākām zinātnieku grupām, ja vien nav pārliecinošu argumentu par to, ka šīs institūcijas ir agrīnā attīstības stadijā un tāpēc tām ir nepieciešams laiks un iespēja, lai attīstītos. Ekspertu skatījumā nebūtu saprātīgi turpināt piešķirt institucionālo (bāzes) finansējumu tām institūcijām, kas ir novērtētas ar „1” vai nav novērtētas vispār.

Tādējādi, eksperti iesaka aicināt zinātniskās institūcijas un grupas izstrādāt attīstības stratēģijas un pašām rosināt apvienošanās un pārejas pasākumus. Eksperti uzsver, ka nav pieļaujama paralēla vienas jomas pētniecības un akadēmisko vienību pastāvēšana vienā AII. Struktūrfondu līdzekļi ir jāizmanto šādu pārmaiņu atbalstam. Eksperti iesaka pārskatīt institucionālā finansējuma piešķiršanas nosacījumus, mainot fokusu no nelielām pētniecības grupām uz zinātniskajām institūcijām, kuras šie pētnieki pārstāv. Tas ir nepieciešams solis, lai institūcijas varētu veidot un īstenot savas attīstības stratēģijas.

**Turpmāka rīcība**

Balstoties uz ekspertu rekomendācijām, zinātnes izvērtējuma rezultātā sagatavoto analītisko materiālu un ievērojot Ministru kabineta 2011.gada 26.aprīļa protokollēmumā (prot.Nr.27 29.§) noteikto, ministrija sagatavos grozījumus Ministru kabineta 2013.gada 12.novembra noteikumos Nr.1316 „Kārtība, kādā aprēķina un piešķir bāzes finansējumu zinātniskajām institūcijām” nosakot, ka ar 2015.gada 1.janvāri bāzes finansējumu neaprēķina un nepiešķir zinātniskajai institūcijai, kura zinātnes starptautiskajā izvērtējumā ir novērtēta ar vērtējumu 1 un 0, savukārt zinātniskā institūcija, kuras zinātnes starptautiskajā izvērtējumā ir novērtēta ar vērtējumu 2 bāzes finansējumu aprēķina un piešķir, ja tās reorganizācijas plānu līdz 2014.gada 1.jūnijam ir apstiprinājis Ministru kabineta loceklis, kura pakļautībā ir attiecīgā nozares ministrija un iesniegts Izglītības un zinātnes ministrijai.

 Ministrijai sadarbojoties ar sekretariātu un nozaru ministrijām izstrādās zinātnisko institūciju attīstības pasākumu plānu. Līdz 2014.gada 1.jūlijam ministrija sagatavos un iesniegs izskatīšanai Ministru kabinetā informatīvo ziņojumu par turpmāko zinātnes attīstību veicot strukturālās reformas, t.sk. par bāzes finansējuma piešķiršanu zinātniskajām institūcijām, par atbalstu valsts pētījumu programmu un citu iniciatīvu ietvaros, kā arī par ES struktūrfondu ieguldījumiem. Vienlaikus informatīvajā ziņojumā iekļaut Latvijas zinātnisko institūciju konsolidācijas pasākumus zinātniskajām institūcijām, kuru zinātnes starptautiskajā izvērtējumā novērtējums ir mazāk par 3 punktiem, kā arī stratēģiskās attīstības pasākumus, zinātniskajām institūcijām, kuras novērtētas ar trīs un vairāk punktiem. Informatīvajā ziņojumā tiks sniegti priekšlikumi par nepieciešamajiem grozījumiem tiesību aktos (t.sk., grozījumus Zinātniskās darbības likumā, grozījumi Ministru kabineta 2006.gada 20.jūnija noteikumos Nr.499 „Zinātnisko institūciju darba efektivitātes vērtēšanas kritēriji”), nosakot tādus kritērijus un kārtību zinātnisko institūciju reģistrācijai zinātnisko institūciju reģistrā, kas mazinās institucionālo fragmentāciju un nodrošinās zinātniskās ekselences un attīstībai nepieciešamās kritiskās masas veidošanos atbilstoši informatīvā ziņojuma secinājumiem, vienlaikus, tadējādi, nodrošinot valsts budžeta piešķiršanu tikai konkurētspējīgām zinātniskajām institūcijām, t.sk. par zinātnisko institūciju dibināšanas un zinātniskās darbības pārskatiem. Saskaņā ar „Zinātnes, tehnoloģijas attīstības un inovācijas pamatnostādnes 2014.–2020.gadam” (pieņemtas Ministru kabineta 2013.gada 17.decembra sēdē) zinātnes izvērtējuma rezultātā sniegto rekomendāciju ieviešanai 15 milj. *euro* apjomā ir paredzēts no ES struktūrfondiem.

Izglītības un zinātnes ministrs V.Dombrovskis

Vizē:

Valsts sekretāres vietnieks –
Nodrošinājuma un finanšu
departamenta direktors,
valsts sekretāres pienākumu izpildītājs E.Martinsons

16.01.2014. 19:28

2587

V.Murašovs, 67047906

vadims.murasovs@izm.gov.lv

A.Kiopa, 67047983

agrita.kiopa@izm.gov.lv